SKRIFTLIG FORESPØRGSEL P-2818/02

af Theresa Villiers (PPE-DE) til Kommissionen

(1. oktober 2002)

Om: Journalister og direktivet om markedsmisbrug

1. Kan Kommissionen oplyse, om den mener, at journalister er omfattet af artikel 6, stk. 5, i direktivet om markedsmisbrug (som angivet i Rådets seneste fælles holdning procedure 2001/0118(COD))?

2. Kan Kommissionen oplyse, om denne artikel er begrænset til research, analyser og andre produkter fra finansielle institutioner, eller om den også vil finde anvendelse på finansjournalister eller andre journalister?

3. Kan Kommissionen, hvis den mener, at artikel 6, stk. 5, (i henhold til Rådets holdning 2001/0118(COD)) bør omfatte eller omfatter journalister, oplyse

a) om bestemmelsen vedrørende journalister i artikel 1, litra c, (i Rådets holdning 2001/0118(COD)) har nogen indvirkning på artikel 6, stk. 5, og hvad denne indvirkning i bekræftende fald består i?

b) om den mener, at det er hensigtsmæssigt for journalister at være omfattet af Det Europæiske Værdipapirudvalgs gennemførelsesforanstaltninger i henhold til artikel 6, stk. 10 (i Rådets holdning 2001/0188(COD))?

c) om den forudser nogen problemer, hvis værdipapirmyndigheder begynder at skære igennem kompetenceområderne for de eksisterende specialiserede institutioner og myndigheder, der på nuværende tidspunkt regulerer journalisters forhold;

d) om den accepterer, at en række metoder til løsning af interessekonflikter kan være nyttige, og at offentliggørelse blot er en af mange mulige metoder til at beskytte investorer mod skader fra sådanne konflikter?

Svar afgivet på Kommissionens vegne af Frederik Bolkestein

(25. oktober 2002)

1. Medlemsstaterne godkendte teksten til den fælles holdning med enstemmighed. Den omfatter de fleste af Europa-Parlamentets ændringsforslag fra førstebehandlingen i marts 2002, især hvad angår journalisternes situation.

Teksten i artikel 6, stk. 5, er klar: sigtet er generelt og derfor ikke rettet mod specielle professioner. Artiklen omfatter alle personer, der anbefaler eller foreslår en investeringsstrategi, uanset hvilke midler de anvender.

I praksis vil finansjournalister ikke være omfattet, hvis de kun skriver generelt om udstedere. De vil dog været omfattet, hvis de anbefaler køb eller salg af værdipapirer. Der er ikke nogen grund til at fritage en særlig kategori af personer, fordi bestemmelsen omhandler adfærd. En sådan bestemmelse er meget vigtig for at forbedre markedsgennemsigtigheden og dermed genoprette offentlighedens tillid til de europæiske finansmarkeder.

2. Som ovenfor nævnt omfatter artikel 6, stk. 5, personer, der anbefaler eller foreslår en investeringsstrategi. Artikel 6, stk. 5, omfatter ikke bestemmelser, der regulerer journalister eller finansjournalister i al almindelighed. Den omfatter kun en særlig type adfærd, som undertiden kan gælde for visse finansjournalister.

Det fremgår klart af artikel 6, stk. 5, og begrundelse 22, at formålet er at tilvejebringe hensigtsmæssige bestemmelser for at sikre, at kravene overholdes. Hensigtsmæssige bestemmelser kan være selvregulering, som udtrykkeligt nævnt i begrundelse 22.

3. a) Artikel 1 indeholder definitioner med henblik på direktivet om markedsmisbrug (på tidspunktet for andenbehandlingen i Europa-Parlamentet). Artikel 1, stk. 2, litra c), indeholder bl.a. definition af markedsmanipulation i form af spredning af urigtige oplysninger. Denne definition omfatter specifik beskyttelse af journalister, der handler som led i udøvelse af deres erhverv. Definitionen i artikel 1, stk. 2, litra c), samt alle de øvrige definitioner i artikel 1 gælder hele direktivet om markedsmisbrug.

b) Det Europæiske Værdipapirudvalg (CESR) har endnu ikke forelagt nogen teknisk rådgivning (ikke juridisk) for Kommissionen vedrørende gennemførelsesforanstaltningernes mulige indhold (den aftalte tidsfrist var ultimo 2002). Det endelige forslag til en retsakt om gennemførelsesforanstaltninger udarbejdes af Kommissionen, som er ansvarlig over for Europa-Parlamentet og medlemsstaterne. Kommissionen vil naturligvis vurdere den tekniske rådgivning, der fremsættes af CESR.

På dette stadium har CESR endvidere endnu ikke taget stilling, hvad denne rådgivning skal omfatte. CESR har kun udarbejdet et høringsdokument for at indhente synspunkter fra alle kategorier af markedsdeltagere. CESR skal nu analysere disse synspunkter, inden den endelige udtalelse forelægges for Kommissionen.

c) Direktivet om markedsmisbrug omfatter ikke journalister i al almindelighed, men kun de få, der fremlægger og udbreder investeringshenstillinger. Med hensyn til de få journalister kræves det i artikel 1, stk. 2, litra c), at der skal tages hensyn til de regler, der gælder for deres erhverv. Det fremgår klart af denne artikel samt af artikel 6, stk. 5, og begrundelse 22, at hverken de eksisterende regler eller eksisterende særlige institutioner eller myndigheder, der i øjeblikket regulerer journalister, trues af direktivet om markedsmisbrug. Med teksten til direktivet fastholdes tværtimod alle eksisterende bestemmelser for at regulere journalister, herunder selvregulering. Hvad angår CESR's arbejde i forbindelse med udvalgets rolle som rådgiver omkring gennemførelsesforanstaltningerne henvises til svar på spørgsmål 2 ovenfor.

d) Kommissionen finder, at en række metoder til løsning af interessekonflikter altid kan være nyttige for at forhindre markedsmisbrug. Den seneste udvikling på finansmarkederne både i USA og i Europa har imidlertid vist, at gennemsigtighed er af afgørende betydning for at sikre finansmarkedernes integritet og gnidningsløse funktion. Gennemsigtighed er utvivlsomt en af de vigtigste forudsætninger for at genoprette offentlighedens tillid til disse markeder.